|  |  |  |
| --- | --- | --- |
|  |  |  |

PRIOPĆENJE ZA MEDIJE

Društvo prijatelja dubrovačke starine primilo

najviše europsko priznanje za baštinu na svečanosti u Bukureštu

*Bukurešt, 7 listopada 2024*

Pobjednici **Europskih nagrada za baštinu / Nagrada Europa Nostra 2024**, najvišeg priznanja za baštinu u Europi, proslavljeni su večeras na prestižnom događaju održanom u ikoničnom Rumunjskom ateneju u Bukureštu, Rumunjska. Ove godine svečanu dodjelu nagrada za europsku baštinu zajednički su vodili **Iliana Ivanova**, europska povjerenica za inovacije, istraživanje, kulturu, obrazovanje i mlade, te prof. dr. **Hermann Parzinger**, izvršni predsjednik Europa Nostre.

Na svečanosti se okupilo oko 800 stručnjaka za baštinu, volontera, entuzijasta i podupiratelja iz cijele Europe. Među počasnim gostima bili su prof. dr. **Sergiu Nistor**, savjetnik predsjednika; **Raluca Turcan**, ministrica kulture Rumunjske; i dr. **Nicușor Dan**, gradonačelnik Bukurešta. Svečana dodjela nagrada bila je najveći događaj na [Europskom samitu kulturne baštine 2024](https://www.europanostra.org/european-heritage-summit/), koji se održava u Bukureštu od 6. do 8. listopada. Samit organizira Europa Nostra, a sufinancira ga Program Kreativna Europa Europske unije. Skup se održava pod visokim pokroviteljstvom predsjednika Rumunjske, Nj.E. **Klausa Iohannisa**.

Tijekom svečanosti proglašeno je pet dobitnika Grand Prix nagrade te pobjednik Nagrade publike za 2024. godinu – svaka od tih nagrada nosi novčanu nagradu od 10.000 €. Dobitnike Grand Prix nagrada odabrao je Odbor Europa Nostre na temelju preporuka [neovisnog stručnog žirija](http://www.europeanheritageawards.eu/jury/), a izabrani su među [26 ovogodišnjih pobjednika iz 18 europskih zemalja](https://www.europanostra.org/2024-winners-of-europe-top-heritage-awards-announced-by-the-european-commission-and-europa-nostra/).

**Pet dobitnika Grand Prix nagrade** za 2024. su:

[Društvo prijatelja dubrovačke starine, HRVATSKA](https://www.europeanheritageawards.eu/winners/society-of-friends-of-dubrovnik-antiquities)

Dobitnik Grand Prix nagrade u kategoriji **Prvaci baštine**

Ova udruga civilnog društva financirala je i dovršila istraživačke i konzervatorske projekte dubrovačkih znamenitosti, uključujući gradske zidine, od 1952. godine. Društvo je bilo usko uključeno u uvrštavanje Starog grada Dubrovnika na UNESCO-ov Popis svjetske baštine 1979. godine. Od tada igra ključnu ulogu u očuvanju i unaprjeđenju ovog iznimnog lokaliteta.

[Povijesni rudnik Ignacy, Rybnik, POLJSKA](https://www.europeanheritageawards.eu/winners/ignacy-historic-mine)

Dobitnik Grand Prix nagrade u kategoriji **Konzervacija i prilagodiva prenamjena**

Ovaj jedinstveni projekt obnove nalazi se na mjestu bivšeg rudnika ugljena, jednog od najstarijih u Poljskoj, osnovanog 1792. godine, a radio je više od 200 godina. Zahvaljujući naporima bivših rudara, grada Rybnik, poljske države i uz sredstva EU, kompleks je spašen i prenamijenjen u kulturno i rekreacijsko središte.

[Saksonska crkva u Alma Vii, RUMUNJSKA](https://www.europeanheritageawards.eu/winners/saxon-church-in-alma-vii)

Dobitnik Grand Prix nagrade u kategoriji **Konzervacija i prilagodiva prenamjena**

Ovim projektom obnovljen je kulturni spomenik koji simbolizira stoljeća povijesti i zanatstva u slikovitom selu Alma Vii u Transilvaniji. Sveobuhvatna obnova ne samo da je očuvala arhitektonski i povijesni integritet crkve, već je i osnažila lokalnu zajednicu te potaknula razvoj održivog turizma. Projekt su podržali Fond za očuvanje kulturne baštine američkih veleposlanika i EEA grantovi, a koordinirala ga je Zaklada Mihai Eminescu.

[Program tradicionalnih poljoprivrednih zgrada, IRSKA](https://www.europeanheritageawards.eu/winners/traditional-farm-buildings-scheme)

Dobitnik Grand Prix nagrade u kategoriji **Obrazovanje, obuka i vještine**

Glavni cilj ovog nacionalnog programa je pomoći poljoprivrednicima da prepoznaju kulturnu vrijednost tradicionalnih poljoprivrednih zgrada. Sudionici su podržani u stjecanju vještina koje im omogućuju popravak i vraćanje zgrada u funkcionalnu upotrebu. Više od 1.000 zgrada obnovljeno je od osnivanja programa 2008. godine. Program je uspostavilo Vijeće za baštinu u suradnji s Ministarstvom poljoprivrede, hrane i mora Irske, a sufinanciraju ga irska vlada i Europska unija u okviru Programa ruralnog razvoja Irske.

[Građanska obnova Tsiskarauli tornja, Akhieli, GRUZIJA](https://www.europeanheritageawards.eu/winners/citizens-rehabilitation-of-the-tsiskarauli-tower)

Dobitnik Grand Prix nagrade u kategoriji **Angažiranje i osvještavanje građana**

Tijekom tri godine, 46 gruzijskih i međunarodnih građana radilo je zajedno s tehničkim stručnjacima i tradicionalnim obrtnicima na obnovi tornja Tsiskarauli. Projekt je podigao svijest o vrijednosti gruzijske baštine unutar europske baštine. Međunarodna organizacija nacionalnih trustova (INTO) bila je glavni partner, u bliskoj suradnji s Nacionalnim trustom Gruzije, REMPART-om (Francuska) i Zakladom dvorca Chudow (Poljska). Projekt je podržan sredstvima ALIPH-a – Međunarodnog saveza za zaštitu baštine u područjima sukoba.

Izvanredan projekt obnove [saksonske crkve u Alma Vii u RUMUNJSKOJ](https://www.europeanheritageawards.eu/winners/saxon-church-in-alma-vii) veliki je pobjednik 2024. godine: osvojio je **Grand Prix** nagradu i **Nagradu publike** **2024**. godine. Ova impresivna inicijativa dobila je najveći broj glasova, prikupljenih putem internetske ankete u kojoj je sudjelovalo oko **10.000** građana iz cijele Europe.

**Iliana Ivanova**, europska povjerenica za inovacije, istraživanje, kulturu, obrazovanje i mlade, izjavila je: *“Kulturna baština temelj je europskog identiteta i raznolikosti. Srdačno čestitam pobjednicima Europskih nagrada za baštinu 2024. / Nagrada Europa Nostra na njihovim izvanrednim postignućima. Oni su dokaz moći baštine da potakne inovacije, promiče angažman zajednice i podržava održivi razvoj diljem našeg kontinenta. Ovi projekti ističu važnost očuvanja naše zajedničke kulturne baštine, uz njezinu prilagodbu izazovima budućnosti, na dobrobit budućih generacija.”*

Prof. dr. **Hermann Parzinger**, izvršni predsjednik Europa Nostre, rekao je: *“Oduševljen sam što sam u Bukureštu na ovoj večeri slavljenja najboljih projekata baštine i najinspirativnijih prvaka baštine – bilo da su pojedinci ili organizacije – iz cijele Europe. Pobjednici Europskih nagrada za baštinu / Nagrada Europa Nostra 2024. jasno pokazuju višestruke vrijednosti baštine za europsko društvo, okoliš i gospodarstvo. Kulturna baština dragocjen je resurs kojim se mora pažljivo upravljati kako bismo mogli iskoristiti njene mnoge prednosti, i za sadašnje i za buduće generacije. Moje iskrene čestitke svim pobjednicima, posebno dobitnicima Grand Prix nagrade i pobjedniku Nagrade publike.”*

Svečana dodjela Europskih nagrada za baštinu uključivala je glazbene nastupe uživo rumunjskog simfonijskog ansambla [Violoncellissimo](https://violoncellissimo.ro/), pod vodstvom prof. **Marina Cazacua**. Svečanost se održava svake godine u sklopu Europskog samita kulturne baštine. Bukureštanski samit, koji sufinancira [Europska unija](https://european-union.europa.eu/index_en), organizira [Europa Nostra](https://www.europanostra.org/european-heritage-summit/registration/) u bliskoj suradnji s Ministarstvom kulture Rumunjske, Gradom Bukureštom, Rumunjskom udrugom arhitekata, Zakladom Pro Patrimonio, udrugom Monumentum, udrugom ARA – Arhitektura. Restauracija. Arheologija, udrugom ARCHÉ i [drugim organizacijama i partnerima iz područja kulturne baštine](https://www.europanostra.org/european-heritage-summit/partners/), kako javnih tako i privatnih.

**Poziv za prijave za Europske nagrade za baštinu / Nagrade Europa Nostra 2025. trenutno je otvoren. Prijave se mogu podnijeti putem interneta na**[**www.europeanheritageawards.eu**](http://www.europeanheritageawards.eu) **do 20. studenog 2024. godine.**

|  |  |
| --- | --- |
|  KONTAKTI**EUROPA NOSTRA****Joana Pinheiro**, savjetnik za komunikacijejp@europanostra.orgM. +31 6 34 36 59 85**Elena Bianchi**, voditeljica nagradnog programaeb@europanostra.orgM. +31 6 26 89 30 72**EUROPSKA KOMISIJA** **Johanna Bernsel**johanna.bernsel@ec.europa.euT. +32 2 298 66 99 |  SAZNAJTE VIŠE [Objave za medije na drugim jezicima](https://www.europanostra.org/european-heritage-awards-ceremony-2024-in-bucharest-5-grand-prix-and-public-choice-award-announced/) [Fotografije](https://www.flickr.com/photos/europanostra/albums/72177720320557896/) [Video](https://vimeo.com/showcase/11371498)  [Web-stranica nagrada](http://www.europeanheritageawards.eu/) [Europa Nostra web-stranica](https://www.europanostra.org/) [Kreativna Europa web-stranica](http://ec.europa.eu/programmes/creative-europe/index_en.htm)  |
|  |  |

POZADINA

Europske nagrade za baštinu / Nagrade Europa Nostra

[Europske nagrade za baštinu / Nagrade Europa Nostra](http://www.europeanheritageawards.eu/) pokrenula je Europska komisija 2002. godine, a od tada ih vodi Europa Nostra. Nagrade imaju podršku programa [Kreativna Europa](http://ec.europa.eu/programmes/creative-europe/index_en.htm) Europske unije.

Tijekom 22 godine, nagrade su isticale i promovirale izvrsnost u baštini te najbolju praksu, poticale prekograničnu razmjenu znanja i povezivale dionike u širim mrežama. Pobjednicima su donijele značajne prednosti, poput veće (međunarodne) prepoznatljivosti, dodatnih financijskih sredstava i povećanja broja posjetitelja. Osim toga, nagrade su potakle veću brige za zajedničku baštinu među građanima Europe. Stoga su postale ključni alat za promicanje višestrukih vrijednosti baštine za europsko društvo, gospodarstvo i okoliš. Za dodatne informacije i statističke podatke o nagradama, posjetite [www.europeanheritageawards.eu/facts-figures](http://www.europeanheritageawards.eu/facts-figures).

Europa Nostra

[Europa Nostra](https://www.europanostra.org/) je europski glas civilnog društva posvećen očuvanju i promicanju kulturne i prirodne baštine. To je paneuropska federacija nevladinih organizacija za baštinu, koju podržava široka mreža javnih tijela, privatnih tvrtki i pojedinaca, pokrivajući više od 40 zemalja. To je najveća i najreprezentativnija mreža za baštinu u Europi, koja održava bliske odnose s Europskom unijom, Vijećem Europe, UNESCO-om i drugim međunarodnim tijelima.

Europa Nostra osnovana je 1963. godine i prošle godine proslavila je 60. obljetnicu. Europa Nostra vodi kampanje za očuvanje ugroženih europskih spomenika, lokaliteta i krajobraza, posebno kroz [Program 7 najugroženijih](http://7mostendangered.eu/about/), koji se provodi u suradnji s Institutom Europske investicijske banke. Promiče i širi izvrsnost kroz [Europske nagrade za baštinu / Nagrada Europa Nostra](http://www.europeanheritageawards.eu/). Europa Nostra aktivno doprinosi definiranju i provedbi europskih strategija i politika vezanih za baštinu, kroz participativni dijalog s europskim institucijama i koordinaciju [Europskog saveza za baštinu](http://europeanheritagealliance.eu/). Europa Nostra predvodi europski konzorcij koji je odabrala Europska komisija za provedbu pilot projekta [Europskog centra za baštinu](https://www.europeanheritagehub.eu/) (2023-2025). Također je službeni partner inicijative [Novi europski Bauhaus](https://europa.eu/new-european-bauhaus/index_en), koju razvija Europska komisija, i vodeći je europski član i podupiratelj [Mreže za baštinu i klimu](https://climateheritage.org/).

Kreativna Europa

[Kreativna Europa](http://ec.europa.eu/programmes/creative-europe/index_en.htm) vodeći je program Europske komisije za podršku kulturnom i audiovizualnom sektoru, omogućujući im povećanje svog doprinosa europskom društvu, gospodarstvu i životnom okolišu. S proračunom od 2,4 milijarde eura za razdoblje 2021.-2027., podržava organizacije u područjima baštine, izvedbenih umjetnosti, likovnih umjetnosti, interdisciplinarnih umjetnosti, izdavaštva, filma, televizije, glazbe i video-igara, kao i desetke tisuća umjetnika, te kulturnih i audiovizualnih profesionalaca.